आर्मीको लगातार पाँचौं जित
त्रिभुवन आर्मी क्लबले क्वीक्स बास्केटबल लिगमा शतप्रतिशत जित यात्रालाई निरन्तरता दिँदै सोमबार हिमालयन हाउन्ड्सलाई ७१–५० स्कोरले पराजित गरेको छ ।
काठमाडौँ — त्रिभुवन आर्मी क्लबले क्वीक्स बास्केटबल लिगमा शतप्रतिशत जित यात्रालाई निरन्तरता दिँदै सोमबार हिमालयन हाउन्ड्सलाई ७१–५० स्कोरले पराजित गरेको छ ।शंकरदेव कलेजको कोर्टमा आर्मीले पहिलो क्वाटरमा २२–११ को अग्रता लियो । दोस्रो क्वाटरमा आर्मीले अग्रता २९ स्कोरसम्म पुर्‍यायो । तेस्रो क्वाटरमा हाउन्ड्सले १६–११ ले पुनरागमन गरे पनि आर्मीले अन्तिम क्वाटरमा ३ स्कोर फरकमात्र सुम्पँदै जित हासिल गर्‍यो ।आर्मीका आयुश सिंहले १५ स्कोर, ४ रिबाउन्ड र ३ असिस्ट हासिल गर्दै प्लेयर अफ द म्याचको उपाधि हासिल गरे । आर्मीका लागि रविन खत्री र विनोद महर्जनले समान १२ स्कोरको योगदान दिए । हाउन्ड्सका सौरभ श्रेष्ठले १८ स्कोर जोडे पनि टोलीलाई जित दिलाउन सकेनन् । सौरभ १ सय २१ स्कोरसहित सर्वाधिक स्कोर गर्ने अगाडि छन् । आर्मी ५ खेलमा १५ अंकसहित अंकतालिकाको शीर्षस्थानमा छ । मंगलबार विशाल मिलन केन्द्रले गोल्डेनगेट कलेजको कोर्टमा खेल्दा जेभियर कलेजले हिमालयन हाउन्ड्सलाई आफ्नो कोर्टमा निम्त्याउने छ ।